[pic] | COMISIA COMUNITĂŢILOR EUROPENE |

Bruxelles, 8.10.2007

SEC(2007) 907

DOCUMENT DE LUCRU AL SERVICIILOR COMISIEI Document de însoţire

COMUNICARE A COMISIEI CĂTRE CONSILIU, PARLAMENTUL EUROPEAN, COMITETUL ECONOMIC ŞI SOCIAL ŞI COMITETUL REGIUNILOR IMM-uri ecologice şi competitive Program de sprijinire a întreprinderilor mici şi mijlocii în vederea respectării legislaţiei de mediu Rezumat privind evaluarea impactului {COM(2007) 379 finalSEC(2007) 906SEC(2007) 908}

Întreprinderile mici şi mijlocii, IMM-urile, definite ca societăţi cu mai puţin de 250 de angajaţi, constituie o parte extrem de importantă a economiei Europei. Asemenea marilor societăţi, IMM-urile pot avea un impact semnificativ asupra mediului. Acest lucru nu se manifestă neapărat prin presiunea individuală pe care acestea o exercită, ci prin impactul lor total combinat la nivel intersectorial (cu toate că, în anumite situaţii, IMM-urile pot avea, la nivel local sau regional, efecte individuale considerabile asupra mediului). Deşi impactul specific al IMM-urilor asupra mediului este puţin cunoscut, opinia general exprimată a specialiştilor din domeniul cercetării este că IMM-urile reprezintă un grup deosebit de problematic în ceea ce priveşte respectarea legislaţiei de mediu.

Un fapt acceptat pe scară largă de literatura de specialitate este acela că ar fi prea complex şi greoi pentru întreprinderi şi autorităţile publice să stabilească nivelul efectiv al poluării cauzate de IMM-uri (în privinţa poluării aerului, de exemplu), respectiv efectul nociv al diferitelor tipuri de poluanţi asupra mediului (de exemplu CO2, SOx, NOx, etc) în fiecare stat membru. Într-adevăr, în multe cazuri nu există informaţii relevante în acest sens. Cu toate acestea, cifra aproximativă menţionată adesea, privind o pondere de 70% din poluarea industrială din Europa, pare fiabilă, numeroase studii încercând să scoată la lumină probleme specifice de mediu generate în diverse ţări de activitatea IMM-urilor. Conform unui raport realizat de britanici, de exemplu, se estimează că IMM-urile generează 60% din totalul emisiilor de dioxid de carbon produse de întreprinderile din Regatul Unit, concluzia fiind că există posibilităţi majore de îmbunătăţire a eficienţei energetice şi de reducere a emisiilor în rândul IMM-urilor. În plus, conform estimărilor realizate de Ţările de Jos şi de Regatul Unit, deşeurile comerciale şi industriale produse de IMM-uri reprezintă, în medie, 50% din totalul acestor deşeuri. Aceste studii reprezintă un argument suplimentar în favoarea ideii conform căreia IMM-urile pot exercita o presiune semnificativă asupra mediului.

Numeroase studii regionale şi naţionale evidenţiază faptul că majoritatea IMM-urilor sunt conştiente într-o foarte mică măsură de impactul pe care îl au asupra mediului şi de modul în care acest lucru ar trebui abordat. Rezultatele unui recent studiu bine documentat realizat în Regatul Unit arată că numai 7% din întreprinderile din această ţară consideră că activităţile pe care le desfăşoară ar putea fi dăunătoare pentru mediu, cifră care a crescut la 41% când întreprinderilor li s-a prezentat o listă de activităţi.

Majoritatea IMM-urilor nu respectă în totalitate prevederile legislaţiei de mediu, întrucât nu dispun întotdeauna de cunoştinţe suficiente în materie de legislaţie specifică care să garanteze respectarea acesteia. Conform rezultatelor unui sondaj de opinie realizat de Institutul Directorilor (IoD, Regatul Unit), membrii acestui organism implicaţi în activităţi din sectoare precum construcţiile, mineritul, transporturile sau industria de prelucrare, în care există foarte multe reglementări în domeniul protecţiei mediului, deţineau relativ puţine cunoştinţe în materie: 59% din membrii activi în industria de prelucrare ştiau „nu foarte multe” sau mai puţin; în ceea ce priveşte construcţiile, mineritul sau transporturile, cifra aferentă a fost de 52%. Acelaşi studiu a arătat că numai 26% din întreprinderile din industria de prelucrare ştiau „foarte multe” sau „câte ceva” despre REACH.

Studiile arată că nivelul scăzut de conformitate a IMM-urilor cu legislaţia de mediu se datorează faptului că acestea nu sunt conştiente de impactul pe care activităţile proprii îl au asupra mediului, necunoaşterii legislaţiei relevante în materie, incapacităţii de gestionare a propriului impact asupra mediului, precum şi, uneori, constrângerilor administrative şi financiare excesive generate de respectarea legislaţiei specifice. De asemenea, respectarea legislaţiei este îngreunată de percepţia conform căreia protecţia mediului este costisitoare şi nu prezintă avantaje semnificative pentru întreprinderi.

Direcţia Generală Mediu a Comisiei Europene a pregătit o analiză de impact ca punct de pornire pentru elaborarea programului de sprijinire a IMM-urilor în vederea respectării legislaţiei de mediu [COM(2007) 379 final]. Principalele aspecte incluse în program au fost, de asemenea, discutate cu părţile interesate în 2005, în cadrul unei reuniuni de consultare şi ulterior, în 2006, în cadrul unor reuniuni ad-hoc.

Rezultatele analizei de impact indică faptul că situaţia actuală este problematică din cauza a trei motive principale.

1. Prin necunoaşterea impactului propriilor activităţi asupra mediului, nici a legislaţiei de mediu care li se aplică, IMM-urile pot reprezenta o ameninţare considerabilă pentru mediu, afectând eficienţa a numeroase măsuri comunitare de protecţie a mediului.

2. Nerespectarea normelor de mediu poate genera riscuri majore şi directe pentru toţi angajaţii IMM-urilor.

3. Un management orientat mai mult spre protecţia mediului ar putea avea avantaje economice şi/sau financiare pentru IMM-uri (produse ca urmare a unui grad mai mare de ecoeficienţă şi ecoinovare), o oportunitate de care numeroase IMM-uri nu par a fi conştiente.

Se impune luarea unor măsuri destinate elaborării unei politici coerente pentru IMM-uri şi mediu şi îmbunătăţirii situaţiei actuale.

De-a lungul ultimilor ani, Comisia a lansat o serie de iniţiative de sprijinire a IMM-urilor în eforturile acestora de rezolvare a problemelor de mediu, în special prin crearea de sisteme de management de mediu, programe de etichetare ecologică, tehnologii ecologice şi prin acordarea de asistenţă financiară. De asemenea, la nivel naţional, există deja o serie de iniţiative de sprijinire a IMM-urilor în vederea respectării cerinţelor legislative şi îmbunătăţirii rezultatelor acestora în materie de protecţie a mediului. Un studiu realizat pentru Comisie în cadrul analizei de impact a identificat existenţa a 92 de astfel de iniţiative la nivel regional şi local în statele membre care formau UE-15.

Cu toate acestea, în paralel cu iniţiativele existente la nivel local şi naţional, este necesară şi intervenţia complementară a Comisiei, întrucât numeroase state membre nu au creat încă, la nivel regional sau naţional, iniţiative specifice pentru IMM-uri. Adesea, sprijinul acordat IMM-urilor nu este neapărat orientat spre respectarea legislaţiei de mediu, nici specific acestui tip de întreprinderi. În plus, se pare că statele membre nu încearcă să profite în mod efectiv de experienţele celorlalte state membre, nici să colaboreze între ele, ceea ce determină existenţa, pe teritoriul UE, a unor iniţiative disparate, lipsite de o structură coerentă. Programul de sprijinire a IMM-urilor în vederea respectării legislaţiei de mediu va oferi atât cadrul reglementar, cât şi mijloacele financiare necesare îndeplinirii unui astfel de rol. Programul în cauză ar trebui să contribuie la îmbunătăţirea rezultatelor în materie de protecţie a mediului din statele membre şi să producă, la nivel comunitar, avantaje ecologice, sociale şi economice sporite. Programul va determina o mai bună funcţionare a pieţei interne, prin crearea unor condiţii echitabile care să permite punerea în aplicare coerentă şi omogenă a standardelor de mediu pe întreg teritoriul UE. De asemenea, programul ar putea genera efecte pozitive în ceea ce priveşte accesul la piaţă al IMM-urilor şi o mai bună competitivitate a acestora, datorită schimbului de bune practici, unei mai bune înţelegeri a cerinţelor de mediu şi introducerii unor sisteme rentabile de management de mediu.

Cea mai mare parte a legislaţiei naţionale de mediu derivă din legislaţia UE, ceea ce constituie un motiv în plus pentru adoptarea unei asemenea iniţiative la nivel european.

În cadrul analizei de impact au fost luate în considerare şaisprezece opţiuni strategice alternative, organizate în patru categorii principale:

- coordonarea iniţiativelor naţionale de respectare a legislaţiei de mediu;

- sporirea eficienţei măsurilor strategice existente aplicabile IMM-urilor;

- îmbunătăţirea comunicării şi a gradului de sensibilizare;

- creşterea asistenţei financiare în favoarea producţiei durabile în cadrul IMM-urilor.

Nu toate cele şaisprezece opţiuni strategice meritau o analiză aprofundată. Controalele periodice efectuate de autorităţile responsabile de verificarea conformităţii constituie un instrument necesar, dar nu suficient. Promovarea acţiunilor întreprinse la nivel naţional prin stabilirea unor obiective privind respectarea legislaţiei de mediu sau impunerea unor controale mai numeroase asupra IMM-urilor nu va contribui la atingerea obiectivelor, după cum nu o vor face nici alte opţiuni analizate în cadrul analizei de impact; drept urmare, acestea nu au fost incluse în program.

Literatura de specialitate recomandă o abordare pe mai multe planuri, datorită caracteristicilor foarte eterogene ale IMM-urilor în raport cu marile întreprinderi. Numai adoptarea unei serii de măsuri complementare, care să ia în considerare toate cauzele nerespectării legislaţiei de mediu, va contribui la îmbunătăţirea situaţiei. Aceste măsuri ar consta în acţiuni de formare şi de sensibilizare, în evaluări la faţa locului însoţite de identificarea problemelor, în servicii de consultanţă orientate pe atingerea obiectivelor, în schimburi de informaţii şi de bune practici, precum şi în înlăturarea constrângerilor administrative.

Obiectivul programului de sprijinire a IMM-urilor în vederea respectării legislaţiei de mediu este de a promova respectarea şi punerea în aplicare adecvată a legislaţiei de mediu în vigoare şi nu de a acorda derogări sau privilegii IMM-urilor. Programul va completa reglementările în vigoare şi iniţiativele strategice generale, fără a reprezenta, cu toate acestea, o constrângere administrativă suplimentară. În acest sens, programul este conform cu principiile abordării „O mai bună reglementare”, pe care o aplică în scopul reducerii la minim a constrângerilor administrative pe care respectarea legislaţiei le impune IMM-urilor. Comisia se angajează să colaboreze cu statele membre la identificarea şi modificarea dispoziţiilor din legislaţia UE care complică inutil înţelegerea şi aplicarea unei iniţiative strategice în domeniu, în scopul de a facilita respectarea legislaţiei de către IMM-uri. Aceasta reprezintă o abordare eficientă, întrucât face apel la cele mai bune instrumente şi mijloace de acţiune, pe care le îmbunătăţeşte, dacă este cazul; promovează noi oportunităţi de finanţare pentru IMM-uri şi încurajează cooperarea cu reţelele de sprijinire a întreprinderilor şi cu organizaţiile care se ocupă deja de aceste aspecte.

În scopul de a îmbunătăţi nivelul cunoştinţelor şi accesul la informaţiile privind impactul pe care activităţile IMM-urilor îl au asupra mediului, o mare parte a programului constă în organizarea de schimburi de informaţii şi bune practici între statele membre şi în monitorizarea periodică a măsurilor în vederea obţinerii de informaţii privind impactul acestora. Comisia consideră că aceste măsuri ar fi suficiente pentru ca programul să aibă efecte pozitive considerabile pe plan economic, social şi de mediu.

Programul va contribui, de asemenea, la îmbunătăţirea pe termen mediu a rezultatelor IMM-urilor în domeniul protecţiei mediului, prin faptul că va spori gradul acestora de conştientizare şi de înţelegere a avantajelor economice şi a economiilor pe care le-ar putea realiza printr-o mai bună ecoeficienţă. Printre avantajele care ar putea fi obţinute în domeniul mediului se află o mai bună reciclare a produselor secundare şi a deşeurilor, economisirea energiei şi a resurselor şi o producţie minimă de deşeuri.

Analiza de impact a evidenţiat numeroase avantaje economice care derivă din respectarea legislaţiei de mediu şi dintr-o mai bună gestionare a riscurilor şi a impactului asupra mediului. Cele mai evidente sunt reducerile de costuri obţinute prin aplicarea sistemelor de management de mediu (consum redus de energie şi de materiale), care contribuie, de asemenea, la identificarea procedeelor care trebuie să fie îmbunătăţite, precum şi crearea unor noi oportunităţi de afaceri prin intermediul achiziţiilor publice ecologice şi al stimulării unei atitudini orientate spre inovare. Îmbunătăţirea imaginii întreprinderii ar putea avea, de asemenea, mai multe avantaje, cum ar fi o mai bună relaţie cu clienţii datorită etichetării ecologice, precum şi acces sporit la capitalul investitorilor interesaţi de protecţia mediului. Un alt avantaj economic, deloc de neglijat, îl constituie faptul că întreprinderile care pot demonstra aplicarea unui management adecvat al riscurilor şi impactului asupra mediului vor beneficia de o mai bună cotare din partea organismelor financiare, ceea ce le va facilita accesul la capital.

Toate măsurile prevăzute de program oferă sprijin IMM-urilor şi, întrucât participarea la program este voluntară, nu există constrângeri administrative generate de impunerea unor noi cerinţe legale. Obiectivul esenţial al programului este menţinerea unor costuri administrative scăzute pentru a facilita respectarea legislaţiei.

În plus, întreprinderile pot să obţină anumite avantaje sociale. Îmbunătăţirea accesului la informaţiile din domeniul mediului, precum şi conştientizarea riscurilor şi a impactului asupra mediului vor contribui la o mai bună organizare a întreprinderii, în timp ce personalul se va simţi mai motivat spre atingerea obiectivelor comune dacă întreprinderea aderă la un sistem autorizat de management de mediu, precum sistemul de management de mediu şi de audit al UE (EMAS). Un alt avantaj suplimentar – cu cât managerii şi angajaţii au un nivel mai ridicat de conştientizare şi de sensibilizare în materie de mediu, cu atât încrederea şi înţelegerea reciprocă dintre IMM-uri şi autorităţile de reglementare (autorităţi publice) sunt mai mari. Aceasta ar trebui să se transforme într-un dialog constructiv la nivel local privind simplificarea constrângerilor administrative excesive în materie de mediu cu care se confruntă IMM-urile.

Programul de sprijinire a IMM-urilor în vederea respectării legislaţiei de mediu va propune acţiuni care să consolideze poziţia deţinută de acestea în cadrul strategiilor şi iniţiativelor existente şi va include măsuri de formare şi de creare de capacităţi, în scopul asigurării coerenţei şi complexităţii programului. Cu toate că obiectivul principal al programului este asigurarea respectării legislaţiei de mediu, acesta poate contribui, de asemenea, la îmbunătăţirea rezultatelor IMM-urilor în materie de protecţie a mediului.

Opţiunile strategice incluse în analiza de impact stau la baza măsurilor concrete prevăzute de program, care au fost grupate în jurul următoarelor teme:

- Recurgerea la o mai bună reglementare în ceea ce priveşte elaborarea şi punerea în aplicare a politicilor, în scopul de a facilitata respectarea legislaţiei de către IMM-uri, de a reduce la minim procedurile administrative şi de a genera resurse destinate îmbunătăţirii respectării legislaţiei;

- Instituirea unor sisteme de management de mediu personalizate, mai accesibile, în scopul de a integra în mod coerent şi eficient preocupările de mediu în cadrul activităţilor IMM–urilor;

- Oferirea unei asistenţe financiare orientate şi elaborarea unui program financiar multianual, în vederea promovării şi sprijinirii măsurilor privind respectarea legislaţiei de mediu şi producţia durabilă în cadrul IMM-urilor;

- Crearea unor cunoştinţe de specialitate la nivel local în materie de mediu destinate compensării deficitului de cunoştinţe tehnice;

- Îmbunătăţirea comunicării şi orientarea mai precisă a informaţiilor , în scopul remedierii lacunelor existente în ceea ce priveşte informarea şi al sensibilizării cu privire la aspectele de mediu.